Wikiloc - 235. Senderisme en tren:els 8 Ponts del torrent dels Abadals i meandre Llobregat entre Castellbell V. i St. V. de Castellet
Senderisme en tren
Senderisme en tren on Wikiloc
235. Senderisme en tren:els 8 Ponts del torrent dels Abadals i meandre Llobregat entre Castellbell V. i St. V. de Castellet on Wikiloc

235. Senderisme en tren:els 8 Ponts del torrent dels Abadals i meandre Llobregat entre Castellbell V. i St. V. de Castellet
LA TRAVESSA A principis d'estiu del 2020 vam realitzar la sortida que remunta el torrent dels Abadals, una ruta que gràcies a escales i graons ajuda a superar fàcilment els diferents ressalts del barranc homònim. Un cop a casa ens vam adonar de la seva poca entitat (només quatre quilòmetres de recorregut). Tot i que la sortida havia estat molt bé, hi faltava quelcom més. Així que vam pensar en allargar-la seguint el Llobregat fins a Sant Vicenç de Castellet. Però la covid i els confinaments provocats per la pandèmia no ens van permetre llavors de realitzar el tram que havíem pensat per a fer més interessant la travessa. Fins ara. Així que aprofitant el desconfinament comarcal de març de 2021 ens hem acostat de nou fins al Baix Llobregat a fi de realitzar el tram rumiat per annexar al del d'Abals, el que uneix les estacions de Castellbell i el Vilar (FGC) i de Sant Vicenç-Castellgalí (FGC) seguint el GR-270 per la llera del riu Llobregat. La ruta , per tant, està formada per dues parts ben diferenciades. La primera és la clàssica circular pel camí equipat del torrent dels Abadals. La segona és la connexió entre Castellbell i el Vilar i Sant Vicenç de Castellet seguint el GR-270 Camí del Llobregat. 1a PART: CAMÍ EQUIPAT TORRENT DELS ABADALS K1/K2 El torrent dels Abadals és un camí equipat que remunta la part mitja-baixa del riu, afluent del Llobregat amb naixement al vessant nord del turó de Morrolius. La dificultat tècnica és baixa, no cal material específic i és apte per a fer també amb nens que estiguin avessats a les "aventures". Això sí, sempre cal anar amb compte i vigilar-los. No és una VF, tot i que si hi van persones inexpertes, amb vertígen o nens, sempre serà útil portar una corda i arnès per assegurar-los. Sí que serà quasi imprescindible un frontal per creuar el túnel el ferrocarril. La llanterna del mòbil també pot servir. El camí no és aeri, només el Pas de la Guineu, al final del recorregut, pot ser un pèl exposat. Sí que cal una mica de força de braços al Saltant de la Madrona i al Cau del Degotall. A aquest últim cal anar amb compte si està humit, que atenent al nom, ja podeu imaginar que normalment ho estarà. De tornada passarem pel cim del turó del Marquès, un excel·lent punt d'observació. La baixada es fa per un corriol dret i directe (hi ha un pas amb una petita escala de ferro). El descens té moltes bifurcacions. Mentre anem avall i en direcció est, anirem bé, tot i que no cal patir gaire que gairebé tots els camins ens portaran al mateix lloc, al camí de l'estació. 2a PART: GR-270 CAMÍ DEL LLOBREGAT Un cop acabem el descens, enlloc d'acabar la jornada acostant-nos de nou a l'estació de Castellbell i el Vilar, que està a tocar, us proposem de continuar la ruta fins a Sant Vicenç de Castellet seguint el riu Llobregat. D'acord, no és un riu que mereixi ser inclòs al patrimoni mundial natural de la UNESCO, però té parts interessants que si les sabem aprofitar, ens donarem encara alguna alegria més abans d'acabar la jornada. En especial cal esmentar el meandre que forma el riu en eaquest punt. Fa anys es va actuar sobre la zona, fent-hi zones d'accés, una caseta d'aguaït i senyalitzacions. La falta de manteniment ha deixat en l'oblit l'espai. L'aguait, per exemple, està tancat, i tot i que el track us portarà a aquest punt, a hores d'ara només hi podreu observar canyissars. També podem destacar l'església de Sant Vicenç de Castellbell, situada prop del castell al capdamunt del meandre i el cementiri que té al costat. El camí ofereix a mitja costa molt bones panoràmiques del riu i dels ponts Vell i Nou. Tampoc cal perdre's la part rocallosa del riu a l'alçada de Can Serra o Can Serramalera, on si el nivell de l'aigua ho permet i gràcies a una part de llera rocallosa, ens ficarem fins al mig del riu. D'allí tindrem a tocar l'antiga fàbrica tèxtil i una resclosa que aprofita un petit salt. A mesura que anem acostant-nos a Sant Vicenç l'entorn del riu es degrada de mica en mica. Tot i això, pagarà la pena haver fet aquest tram de riu per conèixer diferents espais d'interès. EL CASTELL DE CASTELLBELL El castell és privat i el seu accés, òbviament, està tancat al pas. No hi ha un lloc clar per observar-lo millor. Després d'estudiar diferents opcions, creiem que la imatge que ofereix des de la mateixa estació o des del Pont Vell són ja prou bones. En tot cas, pels qui volgueu acostar-vos una mica, hi ha un plafó informatiu situat al camí a tocar de l'entrada. ELS PONTS I com no, quan parlem de rius i ferrocarril, els ponts fan acte de presència de forma natural. Passarem per sota o per sobre d'un total de vuit ponts. Alguns irrellevants, d'altres de molt interessants. A gaudir-los! Per ordre de pas, trobem: 1. Pont Vell (s. XVI): el primer i el més interessant. No ens l'hem de deixar enrere en baixar del tren. Paga la pena perdre uns minuts per travessar-lo i admirar-lo des de qualsevol de les dues vessants. 2. Pont del Solei Vell (s. XVIII-XX): també anomat pont del Solell de la Barraca. Està mig engolit per la vegetació. Està format per una volta d'un sol ull fet per de pedra seca, amb les dovelles de l'arc posades verticalment. Construït per portar les pedres pel moli de moldre olives de cal Josep. 3. Pont sobre la C-35: creuarem per sota de les seves altives columnes en baixar del turó del Marquès i just abans d'arribar a la Fassina. Ancorades a les columnes encara conserva velles i ruinoses estructures de fusta que algun dia van servir per a enfilar-s'hi. 4. Pont dels Catalans: pont de bella estructura metàl·lica del ferrocarril. Està situat just passada l'estació en direcció a Manresa i just abans que el ferrocarril s'endinsi en el túnel que travessa el meandre del Llobregat. El nom li prové de la companyia ferroviària. L'any 2015 va ser posat al dia. 5. Pont Nou: situat a tocar del Pont Vell, al qual li espatlla una mica l'honor de dominar l'entorn. L'original va ser inaugurat el 23 d'octubre de 1884, però l'any 1939 va ser destruït per l'exèrcit republicà per endarrerir la marxa als franquistes. L'actual és una reconstrucció dels anys 40 del s. XX. 6. Pont de la C-16: connecta la C-55 amb l'autopista C-16.Pilars de 35-40 m d'alçada de formigó. 7. Pont dels FGC: pont de ferrocarril que comunica St. Vicenç amb el Pla del Riu. 8. Pont de Sant Vicenç de Castellet:el pont es recolza sobre quatre pilars de 25 metres cadascun. Inaugurat el 8 de setembre de 1923. Com el pont Nou, el 26 de gener de 1939 amb la retirada, l'exèrcit republicà el feu volar. Va ser reconstruït a mitjans dels anys 40 dels s. XX. ELS TRENS Sant Vicenç de Castellet disposa de dues estacions molt properes una de l'altra. Una dels Ferrocarrils de la Generalitat i l'altra de Rodalies de Catalunya. La ruta acaba a la de FGC per ser la més propera al riu. D'una a l'altra hi ha 240 metres en línia recte (500 m caminant). -Estació de sortida: Castellbell i el Vilar. Estació de la línia del Llobregat dels Ferrocarrils de la Generalitat de Catalunya. És un simple baixador amb marquesina sense màquina de venda de bitllets. -Estació d'arribada_1: Sant Vicenç-Castellgalí (FGC). Estació contigua a l'anterior en direcció a Manresa de la mateixa línia dels FGC. Situada al centre de la població, a molts pocs metres de l'estació de Sant Vicenç de Rodalies. -Estació d'arribada_2: Sant Vicenç de Castellet (Rodalies). Estació situada a llevant de l'anterior. Entre una i l'altra hi ha molt poca distància, tot i que a peu cal fer una mica més de tomb (total 500 m). Actualment hi passen trens de la R4 i la R12. Podeu consultar aquí els HORARIS DE RODALIES DE CATALUNYA. I aquí els HORARIS DELS FERROCARRILS DE LA GENERALITAT